20 साल के ऋषभ ने दिल्ली के फ़िरोज़शाह कोटला मैदान में दिल्ली की तरफ़ से खेलते हुए महज़ 32 गेंदों में शतक जड़ दिया. सैयद मुश्ताक अली ट्रॉफी के मैच में हिमाचल प्रदेश की टीम के ख़िलाफ़ खेलते हुए ऋषभ ने यह कारनामा किया.ऋषभ के नाम अब टी 20 क्रिकेट का दूसरा सबसे तेज़ शतक दर्ज हो गया है. उनसे आगे वेस्ट इंडीज़ के धाकड़ बल्लेबाज़ क्रिस गेल हैं जिनके नाम 30 गेंदों में शतक पूरा करने का रिकॉर्ड दर्ज है.ऋषभ ने अपनी पारी में कुल 38 गेंदे खेली और वे 116 रन बनाकर नाबाद रहे. इस पारी में उन्होंने 104 रन सिर्फ़ बाउंड्री की मदद से बनाए, जिसमें 12 छक्के और 8 चौके शामिल हैं.नॉर्थ ज़ोन के इस मुक़ाबले में टॉस दिल्ली ने जीता और पहले गेंदबाज़ी करने का फ़ैसला किया. हिमाचल प्रदेश की शुरुआत ठीक ठाक रही और उसका पहला विकेट 42 रन के स्कोर पर गिरा. इसके बाद नियमित अंतराल में हिमाचल के विकेट गिरते रहे और निर्धारित 20 ओवर में हिमाचल की टीम आठ विकेट के नुकसान पर 144 रन ही बना सकी. जवाब में दिल्ली की तरफ़ से गौतम गंभीर और ऋषभ पंत की जानी पहचानी सलामी जोड़ी मैदान में उतरी.ऋषभ ने मैदान में उतरते ही चारों तरफ शॉट लगाने शुरू कर दिए. इस दौरान उनकी बल्लेबाज़ी का स्ट्राइक रेट 305 से भी ज़्यादा रहा.ऋषभ की तेज़ पारी का अंदाज़ा इसी बात से लगाया जा सकता है कि उनके साथ पारी की शुरुआत करने आए गौतम गंभीर ने 33 गेंदें खेली और वे 30 रन ही बना सके. दिल्ली की टीम ने 11.4 ओवर में ही लक्ष्य हासिल कर 10 विकेट से मैच अपने नाम कर लिया. इससे पहले ऋषभ पंत ने विकेटकीपिंग करते हुए भी अपने हाथों का कमाल दिखाया और कुल चार शिकार किए. जितनी तेज़ी से ऋषभ पंत बल्लेबाज़ी कर रहे थे उसे देखते हुए लग रहा था कि कहीं वे क्रिस गेल का सबसे तेज़ शतक लगाने का रिकॉर्ड न तोड़ दें.गेल ने महज 30 गेंदों में टी20 शतक लगाया है. यह कारनामा उन्होंने आईपीएल के 2013 सत्र में किया था. रॉयल चैलेंजर बेंगलौर की तरफ़ से खेलते हुए गेल ने उस मैच में कुल 175 रनों की नाबाद पारी खेली थी.गेल ने अपनी पारी में 17 छक्के और 13 चौके जड़े थे, बाद में गेंदबाजी करते हुए उन्होंने दो विकेट भी निकाले थे.क्रिस गेल अकेले ही पुणे पर भारी पड़ गएऋषभ को भारतीय टीम की तरफ से अभी तक दो टी20 मुकाबले खेलने का मौका मिला है. उन्होंने अपना पहला अंतरराष्ट्रीय मैच बेंगलुरू में 1 फरवरी 2017 को इंग्लैंड के ख़िलाफ़ खेला था. इस मैच में उन्हें सिर्फ़ तीन गेंदे खेलने को मिली जिसमें उन्होंने 5 रन बनाए.पंत ने अपना दूसरा अंतरराष्ट्रीय मैच 9 जुलाई 2017 को किंग्सटन में वेस्ट इंडीज़ के ख़िलाफ़ खेला. इस मैच में वे तीसरे नंबर पर बल्लेबाजी के लिए उतरे और उन्होंने 35 गेंदों पर 38 रनों की पारी खेली. आईपीएल में ऋषभ डेल्ही डेयरडेविल्स की तरफ से खेलते हैं और टीम के प्रमुख खिलाड़ियों में गिने जाते हैं. आईपीएल 2018 के लिए डेयरडेविल्स की टीम ने जिन तीन खिलाड़ियों को रीटेन किया है उनमें ऋषभ का नाम शामिल है. अब इस तेज़ तर्रार पारी ने टीम डेल्ही डेयरडेविल्स की उम्मीदें भी बढ़ा दी हैं...तो टी20 में ऋषभ पंत बन गए विलेन(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)